Regionsudvalgets udtalelse om:

- "Forslag til Rådets direktiv om betingelserne for tredjelandsstatsborgeres indrejse og ophold med henblik på beskæftigelse som lønmodtagere og udøvelse af selvstændig erhvervsvirksomhed", og

- "Forslag til Rådets direktiv om betingelserne for, at tredjelandsstatsborgere frit kan bevæge sig på medlemsstaternes område i højst tre måneder, indførelse af en særlig rejsetilladelse og fastsættelse af betingelserne for indrejse med henblik på at færdes på medlemsstaternes område i højst seks måneder"

(2002/C 192/06)

REGIONSUDVALGET har -

under henvisning til forslag til Rådets direktiv om betingelserne for tredjelandsstatsborgeres indrejse og ophold med henblik på beskæftigelse som lønmodtagere og udøvelse af selvstændig erhvervsvirksomhed [KOM(2001) 386 endelig - 2001/0154 (CNS)] og forslag til Rådets direktiv om betingelserne for, at tredjelandsstatsborgere frit kan bevæge sig på medlemsstaternes område i højst tre måneder, indførelse af en særlig rejsetilladelse og fastsættelse af betingelserne for indrejse med henblik på at færdes på medlemsstaternes område i højst seks måneder [KOM(2001) 388 endelig - 2001/0155 (CNS)],

under henvisning til Rådets beslutning af 21. september 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 12. juni 2001 om at henvise udarbejdelsen af en udtalelse om dette emne til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Regionsudvalgets forslag til udtalelse (CdR 386/2001 rev.), som blev vedtaget af Underudvalg 7 den 30. november 2001 med Roberto Pella, Borgmester i Valdengo (I/PPE), som ordfører -

på sin 43. plenarforsamling den 13. marts 2002 med et flertal af stemmer for vedtaget følgende udtalelse.

1. Regionsudvalgets synspunkter

1.1. I tråd med Regionsudvalgets tidligere udtalelser om lignende emner støtter nærværende udtalelse princippet om at fremme gennemførelsen af en ensartet lovramme for alle de europæiske lande, dog således at forskellige aspekter vedrørende tredjelandsstatsborgeres indrejse i Europa behandles specifikt i særskilte dokumenter.

1.2. Regionsudvalget henviser navnlig til de bemærkninger, det har fremsat om emnet for foreliggende udtalelse i sine udtalelser om en indvandringspolitik i EU og en fælles asylprocedure og en ensartet status, som gælder i hele EU, for dem, der indrømmes asyl(1), om forslag til Rådets direktiv om tredjelandsstatsborgeres status som fastboende udlænding(2), om udarbejdelsen af EU's charter for grundrettigheder(3) og om migrationsstrømme i Europa(4).

1.3. Regionsudvalget understreger vigtigheden af, at det høres, da de lokale og regionale myndigheder spiller en vigtig rolle i iværksættelsen af de nye politikker og i udviklingen og opretholdelsen af passende sociale sikringssystemer, der gør det muligt at tage de udfordringer op, som sådanne politikker medfører.

1.4. Regionsudvalget påskønner den konstante anvendelse af de nye principper, som blev fastlagt af Det Europæiske Råd i Tammerfors i 1999, vedrørende fleksible metoder til fastlæggelse af europæiske retningslinjer og de gentagne henvisninger til den åbne metode til koordinering af Fællesskabets indvandringspolitik. Regionsudvalget opfordrer til rettidig høring af de lokale og regionale myndigheder i forbindelse med udformningen af den nationale lovgivning.

1.5. Den åbne koordineringsmetode er det eneste instrument, der kan sikre dels medlemsstaternes kompetence vedrørende de økonomiske aspekter, social integration og generelt de aspekter, som direkte berører civilsamfundet, dels en procedure, som gør det muligt evaluere opnåelsen af de fælles europæiske mål og at tilpasse disse til de internationale migrationsstrømme og til sammenkædningen af forskellige aspekter af indvandringspolitikken.

1.6. En fleksibel rammelovgivning vil gøre det muligt navnlig for medlemsstaterne - under hensyntagen til de lokale og regionale myndigheders krav - at reagere hurtigt på ændringer i den økonomiske og demografiske situation.

1.7. Regionsudvalget bifalder Kommissionens forslag til direktiv, da det er et effektivt instrument til harmonisering og forenkling af de bestemmelser, der fastlægger tredjelandsstatsborgeres rettigheder, og gør dem mere tilgængelige og lettere at formidle.

2. Regionsudvalgets anbefalinger vedrørende forslag om betingelserne for tredjelandsstatsborgeres indrejse og ophold med henblik på beskæftigelse som lønmodtagere og udøvelse af selvstændig erhvervsvirksomhed

2.1. Retsgrundlaget for direktivforslaget, som det foreliggende forslag til udtalelse handler om, er traktatens artikel 63, litra a), hvori det udtrykkeligt fastsættes, at Rådet følger "foranstaltninger vedrørende indvandringspolitikken på følgende områder: betingelser for indrejse og ophold og standarder for procedurer for medlemsstaternes udstedelse af langtidsvisa og opholdstilladelser". Det er kun muligt at udvikle en sammenhængende fællesskabspolitik på indvandringsområdet, hvis betingelserne for indrejse, ophold og arbejde for tredjelandsstatsborgere fastsættes, hvilket Kommissionen med rette understreger.

2.2. Det bør præciseres, at det nuværende migrationsfænomen ikke blot bør analyseres ud fra arbejdsmarkedsbehov, men at det med det stigende migrationspres også er nødvendigt via retten til medborgerskab at reagere politisk på det forhold, at det internationale system til beskyttelse af menneskerettigheder, som bygger på nationalitetsprincippet i FN's menneskerettighedserklæring fra 1948, har spillet fallit.

2.3. Regionsudvalget værdsætter navnlig Kommissionens indsats for at forenkle de administrative procedurer, hvilket uden tvivl vil være til stor fordel for de lokale og regionale myndigheder. Direktivforslaget om én enkelt national procedure for ansøgning om en kombineret tilladelse, der samler opholds- og arbejdstilladelsen i én administrativ afgørelse, vil bidrage til at forenkle og harmonisere de nugældende procedurer i medlemsstaterne. Da EU imidlertid har behov for ufaglært arbejdskraft, opfordrer Regionsudvalget Kommissionen til at gå et skridt videre og også indføre en harmoniseret procedure for opnåelse af indrejsevisum for personer, der søger denne type job.

2.4. Det må erkendes, at der er mange illegale indvandrere. Regionsudvalget foreslår derfor, at der indføres legaliseringsmekanismer, som giver indvandrere, der oprindeligt ikke opfyldte EU-bestemmelser, mulighed for at lovliggøre deres situation. En sådan form for legalisering skal ikke nødvendigvis have karakter af en generel amnesti, men tilpasses de enkelte tilfælde.

2.5. Regionsudvalget mener, at der bør tages skridt til at bekæmpe ulovlige organisationer, som kanaliserer ulovlig indvandring.

2.6. For de lokale og regionale myndigheder er det især vigtigt, at fastsætte korte frister for udførelsen af de administrative procedurer, hvilket er på linje med kravet til de offentlige myndigheder om større effektivitet.

2.7. Regionsudvalget bifalder i høj grad, at Kommissionen har valgt et direktiv som retsakt for fastlæggelse af retningslinier for medlemsstaternes politik, da det tager hensyn til hver stats selvstændighed i forbindelse med fastlæggelse af specifikke aspekter og til de særlige regionale og lokale behov. Udstedelsen af en forordning ville derimod have skadet de lokale og regionale myndigheders interesser.

2.8. Regionsudvalget opfordrer Kommissionen til at tildele de lokale og regionale myndigheder en stor rolle i fastlæggelsen af grundlaget for en korrekt indkredsning af de beskæftigelsessektorer, der har behov for arbejdstagere fra tredjelande.

2.9. Regionsudvalget finder det rigtigt, at Kommissionen betoner nødvendigheden af at foretage en grundig analyse af situationen på det indenlandske arbejdsmarkedet, før man tillader tredjelandsstatsborgeres indrejse. En sådan grundig analyse kan kun foretages, hvis de lokale og regionale myndigheder til stadighed deltager aktivt.

2.10. Regionsudvalget finder det derfor nødvendigt dels at styrke informationssystemerne om udbud og efterspørgsel af arbejde, navnlig det europæiske arbejdsformidlingsnetværk (EURES), dels at fremme informationen fra de lokale og regionale myndigheder over for såvel de europæiske instanser som arbejdsgiverne i de respektive lande.

2.11. Regionsudvalget har i en tidligere udtalelse(5) understreget nødvendigheden af at tilskynde de lokale og regionale myndigheder til at samarbejde om etablering af et beskæftigelsesnetværk i de enkelte regioner for bedst muligt at løse de problemer, der er forbundet med manglen på faglært og ufaglært arbejdskraft i EU.

2.12. Regionsudvalget understreger i overensstemmelse med Kommissionens meddelelse om en åben metode til koordinering af indvandringspolitikken, at der er behov for at anvende fælles statistiske metoder for data generelt og i særdeleshed for data vedrørende efterspørgsel efter arbejdskraft fra tredjelande.

2.13. Regionsudvalget værdsætter, at Kommissionen lægger så stor vægt på, at arbejdstagere fra et tredjeland ikke bliver en byrde for værtslandet, hvilket der rimeligt nok tages højde for i direktivforslaget. Det er nødvendigt at finde den rette balance mellem kravet om, at tredjelandsstatsborgere med en opholds- og arbejdstilladelse ikke bliver en økonomisk byrde og kravet om, at den pågældende bidrager til medlemsstatens socialsikringssystem og får del i medlemsstatens sikring på det sociale og sundhedsmæssige område.

2.14. Det er under alle omstændigheder nødvendigt at vurdere de økonomiske virkninger på lokalt, regionalt og nationalt niveau af en indvandringspolitik, der er åben over for arbejdstagere fra et tredjeland, og afpasse de finansielle foranstaltninger herefter, således at fordelingen af udgifterne på nationalt, regionalt og lokalt plan står i forhold til omfanget af deres faktiske deltagelse.

2.15. Også procedure- og gennemsigtighedsbestemmelserne i kapitel V i direktivforslaget kræver, at de lokale og regionale myndigheder inddrages, ikke mindst for at sikre de økonomiske beslutningstageres legitime interesse i "at blive underrettet og holdt a jour om vilkårene og procedurerne i forbindelse med ansættelse af tredjelandsstatsborgere" og desuden "at de administrative procedurer, der munder ud i en arbejdstilladelse, afsluttes inden en rimelig frist".

2.16. Der kan i den henseende ikke ses bort fra, at de lokale og regionale myndigheder må inddrages for at få en fuldstændig og koordineret information om konsekvenserne, som de nye bestemmelser vil få for dem, der berøres direkte, såsom arbejdsgiverne, arbejdsanvisningskontorerne og de lokale og regionale erhvervsuddannelsescentre.

2.17. Det er hævet over enhver tvivl, at de lokale og regionale myndigheder spiller en vigtig rolle for at sikre tredjelandsstatsborgernes integration og bekæmpe racisme og fremmedhad, der er integrationens største hindringer. Regionsudvalget foreslår, at direktivet suppleres med foranstaltninger til fremme af indvandrernes integration, som skal gennemføres af regioner og kommuner inden for rammerne af specifikke programmer.

2.18. De lokale og regionale myndigheder er endvidere de eneste instanser, der kan sikre lige arbejdsvilkår og lige adgang til tjenesteydelser.

Regionsudvalget understreger navnlig behovet for at finde en fælles løsning på problemet med, at tredjelandsstatsborgere ikke har adgang til sociale boliger, hvilket i mange medlemsstater er forbeholdt landets egne borgere.

2.19. Regionsudvalget er enigt i, at integration er nødvendig. Dette kræver styring og begrænsning af indvandringen under hensyntagen til integrationsproblemer i medlemsstater, som tager imod mange indvandrere. Samtidig må tredjelandsstatsborgeres ret til at bevare kontakten med hjemlandet respekteres og fremmes. Der må derfor iværksættes økonomiske tiltag, som gør det muligt for arbejdstagerne at nyde godt af de økonomiske rettigheder, som de har erhvervet i Europa, efter deres tilbagevenden til hjemlandet.

2.20. Hvad angår ansættelsen af højtuddannede arbejdstagere skal Regionsudvalget understrege, at det er Europas ansvar at leve op til målet om at være et område med frihed, sikkerhed og retfærdighed, og sørge for at oprindelseslandene ikke lider under den såkaldte "hjerneflugt" og alligevel fuldt ud respektere arbejdstagernes personlige frihed. Samtidig bør samarbejdet med tredjelande sigte mod at skabe produktions- og forskningsenheder, som gør det muligt at ansætte disse højtuddannede personer i hjemlandet, og dermed bidrage til landets udvikling.

2.21. Fællesskabet har et ansvar over for tredjelandene, der består i at føre en politik, der sikrer, at udvandring af økonomiske årsager er til fordel for såvel hjemlandet som værtslandet.

3. Regionsudvalgets henstillinger vedrørende forslaget til direktiv om betingelserne for, at tredjelandsstatsborgere frit kan bevæge sig på medlemsstaternes område i højst tre måneder, indførelse af en særlig rejsetilladelse og fastsættelse af betingelserne for indrejse med henblik på at færdes på medlemsstaternes område i højst seks måneder

3.1. Retsgrundlaget for ovennævnte direktivforslag er EF-traktatens artikel 62, nr. 3, hvad angår tredjelandsstatsborgeres frie bevægelighed på medlemsstaternes område i højst tre måneder, og EF-traktatens artikel 63, hvad angår betingelserne for indrejse med henblik på at færdes på medlemsstaternes område i højst seks måneder.

3.2. Direktivforslaget er i fuld overensstemmelse med de principper, som blev fastlagt på Det Europæiske Råd i Tammerfors i 1999, vedrørende fleksible metoder til fastlæggelse af europæiske retningslinjer.

3.3. Forslaget bygger i øvrigt på mange af principperne i Kommissionens meddelelse om en indvandringspolitik i EU(6), som i vid udstrækning støttes af Regionsudvalget, især hvad angår fastlæggelsen af fælles lovgivningsmæssige rammer og anvendelsen af den åbne koordinationsmetode.

3.4. Som Kommissionen understreger i sit forslag til direktiv, er det fuldt foreneligt med de øvrige initiativer, som Kommissionen har taget på dette område.

3.5. Skønt Kommissionen altid følger de samme retningslinjer og således bidrager til udviklingen af en fælles og sammenhængende lovramme, er det særligt prisværdigt, at den tager de forskellige aspekter af indvandringsproblematikken op hver for sig og gør dem til genstand for særskilte, fuldstændige og udtømmende forslag til direktiv eller meddelelse.

3.6. Endvidere bidrager dette direktivforslag i allerhøjeste grad til skabelsen af "et område med frihed, sikkerhed og retfærdighed i EU".

3.7. Regionsudvalget værdsætter, at begrebet "tredjelandsstatsborger" defineres som enhver person, der ikke er unionsborger som defineret i EF-traktatens artikel 17, stk. 1, hvorved den også omfatter statsløse personer.

3.8. Indførelsen af et særligt rejsevisum, som er ensartet og anerkendt i alle medlemsstater, vil forenkle den administrative praksis vedrørende indvandring fra tredjelande, og det vil være til fordel for de lokale og regionale myndigheder.

3.9. Regionsudvalget påskønner, at Kommissionen foreslår, at tredjelandsstatsborgere får en frist for tilmelding på 7 arbejdsdage, således at personer, som kun opholder sig to eller tre dage i en medlemsstat, fritages for denne forpligtelse, hvilket vil lette den kommunale forvaltnings arbejdsbyrde betydeligt.

3.10. Regionsudvalget er fuldt ud klar over, hvor vigtigt det er at sikre adgang for tredjelandsstatsborgere uden at gøre de administrative procedurer for besværlige, eftersom dette er det bedste udtryk for et Europa forstået som "et område med frihed, sikkerhed og retfærdighed".

3.11. I overensstemmelse med programmet "Resultattavle vedrørende fremskridt hen imod skabelsen af et område med frihed, sikkerhed og retfærdighed i EU" skal Kommissionen inden længe udarbejde og fremlægge yderligere lovgivningsinitiativer om betingelserne for indrejse og ophold med henblik på studier og erhvervsuddannelse samt udøvelse af ulønnede aktiviteter.

3.12. Regionsudvalget påpeger, at det bør høres om alle de aspekter af indvandringsproblematikken, som endnu ikke har været genstand for lovgivningsinitiativer fra Kommissionens side, og afventer med stor interesse fremlæggelsen af disse forslag, især på baggrund af den store og afgørende rolle, som de lokale og regionale myndigheder spiller inden for de forskellige aspekter af indvandringsproblematikken, især hvad angår integration, sundhedsvæsen, boliger, beskæftigelse og social sikring.

Bruxelles, den 13. marts 2002.

Albert Bore

Formand for

Regionsudvalget

(1) CdR 90/2001 fin - EFT C 19 af 22.1.2002, s. 20.

(2) CdR 213/2001 fin - EFT C 19 af 22.1.2002, s. 18.

(3) CdR 327/1999 fin - EFT C 19 af 6.6.2000, s. 1.

(4) CdR 227/1999 fin - EFT C 57 af 29.2.2000, s. 67.

(5) CdR 90/2001 fin.

(6) KOM(2000) 757 endelig - CdR 90/2001 fin.